**Predkladacia správa**

Ministerstvo pôdohospodárstva a rozvoja vidieka Slovenskej republiky predkladá návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 200/2019 Z. z. o poskytovaní pomoci na dodávanie a distribúciu ovocia, zeleniny, mlieka a výrobkov z nich pre deti a žiakov v školách v znení neskorších predpisov (ďalej len „návrh“) na základe Plánu legislatívnych úloh vlády Slovenskej republiky na rok 2025.

V Slovenskej republike je poskytovanie pomoci na dodávanie alebo distribúciu školského ovocia a zeleniny alebo školského mlieka a mliečnych výrobkov upravené aproximačným nariadením vlády Slovenskej republiky. Týmto aproximačným nariadením vlády sú ustanovené paušálne výšky predmetnej pomoci, ako aj zoznam poľnohospodárskych výrobkov, na ktorých dodávanie alebo distribúciu možno v rámci vykonávania školského programu Slovenskej republiky výlučne poskytovať pomoc. Okrem toho je ním ustanovený zoznam včelárskych výrobkov, na ktorých dodávanie alebo distribúciu v rámci slovenských sprievodných opatrení možno výlučne poskytovať pomoc, vrátane paušálnych výšok pomoci na ich dodávanie alebo distribúciu. Tieto zoznamy sa pravidelne prehodnocujú a na účely vykonávania školského programu Slovenskej republiky od školského roka 2025/2026 sa z nich návrhom niektoré poľnohospodárske výrobky vypúšťajú. Rovnako sa pravidelne prehodnocujú paušálne ustanovené výšky pomoci na dodávanie alebo distribúciu týchto poľnohospodárskych výrobkov v rámci školského programu alebo v rámci jeho sprievodných opatrení, a to vzhľadom na situáciu na trhu a bežné spotrebiteľské ceny týchto poľnohospodárskych výrobkov, pričom výška týchto paušálnych výšok pomoci sa na základe takéhoto prehodnotenia návrhom od školského roka 2025/2026 taktiež adekvátne upravuje.

Návrhom sa ďalej dopĺňajú určité pravidlá prerozdeľovania alokácií finančných prostriedkov na vykonávanie školského programu Slovenskej republiky, ktoré možno použiť na vykonávanie sprievodných opatrení v Slovenskej republike, a to v nadväznosti na mechanizmus prideľovania alokácií z prostriedkov Európskej únie na vykonávanie školského programu v jednotlivých členských štátoch Európskej únie, ustanovený v čl. 5 ods. 4 až 6 nariadenia Rady (EÚ) č. 1370/2013 zo 16. decembra 2013, ktorým sa určujú opatrenia týkajúce sa stanovovania niektorých druhov pomoci a náhrad súvisiacich so spoločnou organizáciou trhov s poľnohospodárskymi výrobkami (Ú. v. EÚ L 346, 20. 12. 2013) v platnom znení.

Návrh sa predkladá na rokovanie bez rozporov. Návrh bol predmetom skráteného pripomienkového konania v súlade s čl. 14 ods. 7 Legislatívnych pravidiel vlády Slovenskej republiky, aby sa zabezpečilo poskytovanie pomoci v rámci školského programu Slovenskej republiky a účinnosť navrhovaného nariadenia vlády od začiatku školského roka 2025/2026, od ktorého sa opätovne začnú vykonávať jednotlivé činnosti školského programu Slovenskej republiky. Tieto činnosti spočívajú v dodávaní alebo distribuovaní konkrétnych poľnohospodárskych výrobkov školského programu pre deti alebo žiakov škôl prevádzkovaných v Slovenskej republike za paušálne ustanovené protihodnoty, ktoré sa každoročne aktualizujú aproximačným nariadením vlády Slovenskej republiky.

Návrh sa netýka pôsobnosti miestnej územnej samosprávy.